**TERMINU VĀRDNĪCA[[1]](#footnote-1)**

**aprūpe** (šaurākā nozīmē) ir sociālā atbalsta un palīdzības veids, kas tiek sniegts indivīdam viņa vajadzību nodrošināšanai ar mērķi veicināt un/vai saglabāt garīgo un fizisko veselību, labbūtību un drošību.

**aprūpe mājās** (homecare) ir atbalsts dzīvesvietā, kas nodrošina cilvēka primārās vajadzības sakarā ar aprūpējamās personas funkcionālo spēju samazināšanos vecuma, garīgo un/vai fizisko ierobežojumu, slimību vai citu iemeslu dēļ. *Aprūpe mājās* ietver regulārus aprūpētāja apmeklējumus, kuru laikā tiek sniegts atbalsts ēdiena gatavošanā, personīgajā aprūpē, produktu iegādē, kā arī sniegta palīdzība nepieciešamo medikamentu lietošanā. Šajā aprūpē izšķir trīs veidus: 1) neformālā- veic neprofesionāļi – ģimenes locekļi, 2) formālā – sociālais pakalpojums; 3) veselības aprūpe mājās- var veikt ģimene vai tuvinieki, profesionāls aprūpētājs, personiskais asistents. Latvijā *aprūpi mājās* regulē Sociālo pakalpojumu un sociālās palīdzības likums. *Aprūpe mājās* var būt kā publisks pakalpojums, tā arī privāts pakalpojums (izvērtējumu veic klients kopā ar pakalpojuma sniedzēju). *Aprūpi mājās* kā publisku pakalpojumu organizē pašvaldības sociālais dienests, veicot klienta izvērtēšanu un pieņemot attiecīgu lēmumu. Savukārt sniegt pakalpojumu var gan sociālais dienests, gan līgumpartneri, piem., NVO vai komersanti.

**aprūpes līmenis** (level of care) ir pašaprūpes spēju iztrūkuma pakāpes raksturojums, kas paredz atbilstošu aprūpes pakalpojumu nepieciešamību. Latvijā nodala četrus aprūpes līmeņus, kurus nosaka, izvērtējot cilvēka fizisko un garīgo spēju traucējumu smaguma pakāpi un vajadzības. *Aprūpes līmeņa* izvērtēšana un noteikšana ir pamats turpmāku sociālās aprūpes pakalpojumu nodrošināšanai un piesaistāmo resursu apjomam.

**asistenta pakalpojums** (assistant service) ir sociālais pakalpojums, ko izmanto neatkarīgas dzīves veicināšanai un sociālo problēmu mazināšanai dažādām mērķa grupām. Latvijā izšķir divu veidu *asistenta pakalpojumus*: 1) pašvaldības sniegtais pakalpojums ar mērķi veicināt personu ar invaliditāti mobilitāti un iesaistīšanos sabiedriskajā dzīvē, kā arī personu ar invaliditāti ģimenes locekļu atslogošanai; 2) kā pakalpojums izglītības iestādē, kas ietver atbalstu izglītojamai personai, nodrošinot to darbību izpildi, kuras tā nespēj veikt patstāvīgi.

**atbalsta centrs** (support centre) ir vispārīgs apzīmējums pakalpojumu sniegšanas vietai, kurā nodrošināti vairāki pakalpojumu veidi un tiek sniegts sociāls, emocionāls, informatīvs un praktisks atbalsts dažādām mērķa grupām (ģimenēm, bērniem, pieaugušajiem un senioriem). *Atbalsta centrs* visbiežāk tiek īstenots dienas centra formā, retāk – kā diennakts pakalpojums. *Atbalsta centrs* var nodrošināt sociālā darbinieka, psihologa un citu nepieciešamo speciālistu konsultācijas, atbalsta grupas, iesaistīšanos dažādās interešu un zināšanu pilnveides grupās u. c. atbilstoši klientu mērķgrupas vajadzībām.

**atbalsta personas pakalpojums** (support person service) ir atbalsts dažādām mērķa grupām (piem., personām ar invaliditāti, pusaudžiem), lai palīdzētu īstenot atbalstāmās personas tiesībspēju un rīcībspēju sarežģītās situācijās. *Atbalsta personas pakalpojums* var tikt izmantots sociālās labklājības vai tiesību aizsardzības jomā. *Atbalsta personas pakalpojumu* var sniegt gan brīvprātīgie, gan profesionāļi. *Atbalsta personas pakalpojums* ietver gan uzticēšanās pilnu attiecību veidošanu starp *atbalsta personas pakalpojuma* sniedzēju un atbalstāmo personu, gan nepieciešamā atbalsta jomu un atbalsta sniegšanas intensitātes noteikšanu. *Atbalsta personas pakalpojums* ļauj atbalstāmajai personai paust savu gribu, plānot un pašai pieņemt lēmumus par savu dzīvi, veselības un sociālo aprūpi, finansēm un īpašumiem. *Atbalsta personas pakalpojuma* atbalstāmajai personai sniedz iespēju pieprasīt informāciju un saņemt skaidrojumu; palīdz īstenot atbalstāmās personas lemtspēju; īstenot atbalstāmās personas tiesības uz sociālajām un personiskās dzīves garantijām, kā arī ietver aizsardzību no ļaunprātīgas izmantošanas un pārmērīgas ietekmes.

**atbilstības kritēriji** (eligibility, eligibility threshold) ir noteiktu indikatoru, prasību kopums kādas mērķa grupas vai klientu mērķgrupas atlasei. Sociālās aizsardzības sistēmā *atbilstības kritērijus* nosaka, kas ir tiesīgs saņemt sociālos pabalstus vai pakalpojumus. Piemēram, lai saņemtu trūcīgas personas statusu, cilvēkam ir jāpierāda, ka viņa ikmēneša ienākumi nepārsniedz noteiktu ienākumu līmeni pēdējo trīs mēnešu periodā.

**atelpas brīdis** (respite) ir īslaicīgs sociālās aprūpes un sociālās rehabilitācijas pakalpojums, kura mērķis ir sniegt iespēju bērna ar funkcionāliem traucējumiem vecākiem vai pilngadīgas personas ar funkcionāliem traucējumiem tuviniekiem atpūtu no ikdienas aprūpes veikšanas pienākuma. *Atelpas brīdis* var iekļaut aprūpējamās personas uzraudzību, sociālo aprūpi, speciālistu konsultācijas, ēdināšanu, pastaigas un saturīgu brīvā laika pavadīšanu, aizstājot ģimenes locekļu gādību. Ir vairāki a*telpas brīža* pakalpojuma saņemšanas veidi: 1) a*telpas brīža* pakalpojums institūcijā, kas ir īslaicīgas aprūpes un uzraudzības diennakts pakalpojums personai ar funkcionāliem traucējumiem un ietver izmitināšanu; 2) a*telpas brīža* pakalpojums dienas aprūpes centrā, kas ir īslaicīgs sociālās aprūpes un pieskatīšanas pakalpojumu kopums, ko saņem personas ar funkcionāliem traucējumiem dienas laikā; 3) a*telpas brīža* pakalpojums pakalpojuma sniedzēja vai pakalpojuma saņēmēja dzīvesvietā vai citā viņam drošā vidē.

**audžuģimene** (foster family) ir viens no bērnu alternatīvās aprūpes veidiem – *audžuģimenes* statusu ieguvusī ģimene nodrošina aprūpi un audzināšanu ģimeniskā vidē bērnam, kuram nav iespējams atrasties bioloģiskajā ģimenē. A*udžuģimene* tiek nodrošināta līdz brīdim, kad bērns var atgriezties savā ģimenē, tiek adoptēts vai nodibināta aizbildnība, ievietots aprūpes iestādē vai ir sasniedzis pilngadību. Lai ģimene varētu veikt *audžuģimenes* pienākumus, tai ir jāapgūst mācību programma un bāriņtiesā jāiegūst *audžuģimenes* statuss, kas apliecina spēju īstenot *audžuģimenes* funkcijas.

**ārpusģimenes aprūpe** (foster care, out-of-family care, out-of-home care) ir aprūpe, kas bāreņiem un bez vecāku gādības palikušiem bērniem tiek nodrošināta pie aizbildņa, audžuģimenē vai bērnu aprūpes iestādē. *Ārpusģimenes aprūpe* mērķis ir nodrošināt apstākļus bērna attīstībai un labklājībai un radīt viņam drošības un aizsargātības izjūtu. Šķirot bērnu no ģimenes, ā*rpusģimenes aprūpe* primāri ir jānodrošina pie aizbildņa. Ja tas nav iespējams, bērns ir ievietojams audžuģimenē un tikai izņēmuma gadījumos – bērnu aprūpes iestādē. *Ārpusģimenes aprūpes* sistēmas principi: 1) bērna tiesības un intereses ir prioritāras; 2) visām darbībām ir jānodrošina bērna tiesības un intereses neatkarīgi no tā, vai šīs darbības veic valsts vai pašvaldību institūcijas, sabiedriskās organizācijas, fiziskās un juridiskās personas, kā arī tiesas un citas tiesībaizsardzības iestādes; 3) vienas ģimenes bērni nav šķirami, izņemot īpašus gadījumus, kad tas tiek darīts bērna interesēs; 4) bērnam līdz trīs gadu vecumam ā*rpusģimenes aprūpe* ir jānodrošina ģimeniskā vidē, izņēmumus var pieļaut, lai nešķirtu brāļus un māsas; 5) ārpusģimenes aprūpē esošam bērnam ir tiesības uzturēt personiskas attiecības un tiešus kontaktus ar savu ģimeni.

**bez vecāku gādības palicis bērns** (child left without parental care) ir Latvijas normatīvajos aktos lietots termins, kas apzīmē bērnu, kura vecāki nav zināmi, ir pazuduši vai ilgstošas slimības dēļ nespēj īstenot aizgādību vai kura vecākiem pārtrauktas vai atņemtas aizgādības tiesības. *Bez vecāku gādības palikušajam bērnam* tiek nodrošināta ārpusģimenes aprūpe noteiktā secībā: vispirms tiek apzināti b*ez vecāku gādības palikušā bērna* radinieki, kas varētu uzņemties aizbildņa pienākumus, tad audžuģimene un tikai tad pieļaujama bērna ievietošana institucionālajā aprūpē. Gan *bez vecāku gādības palikušajam bērnam*, gan aprūpētājam ir pieejami sociālie pakalpojumi. Latvijā *bez vecāku gādības palikušā bērna* tiesisko interešu aizstāvību nodrošina bāriņtiesas.

**deinstitucionalizācija** (deinstitutionalisation, DI) ir politika, kas maina pakalpojumu sniegšanas organizāciju, sašaurinot institūcijās sniegto sociālo pakalpojumu saņēmēju loku un paplašinot to cilvēku loku, kas savā pašvaldībā saņem kopienā/sabiedrībā balstītus pakalpojumus (community-based services), tādējādi nodrošinot neatkarīgas dzīves iespējas un iekļaušanos sabiedrībā. *Deinstitucionalizācija* ietver kvalitatīvu, individuālām vajadzībām pielāgotu, kopienā/sabiedrībā balstītu pakalpojumu attīstīšanu un resursu pārvirzīšanu no institūcijām uz jauniem pakalpojumiem, novēršot vajadzību pasīvi saņemt pakalpojumus institūcijā. Sākotnēji galvenās d*einstitucionalizācijas* mērķa grupas bija cilvēki ar garīgās veselības traucējumiem un bez vecāku gādības palikušie bērni no ilgstošās aprūpes centriem. Mūsdienās mērķa grupas ir arī seniori, kuriem ilgstošās aprūpes institūcijas vietā nodrošina aprūpi mājās; likumpārkāpēji, kam nozīmēta probācijas uzraudzība; dažās labklājības valstīs arī bezpajumtnieki, kuriem nodrošina dzīvesvietu. *Deinstitucionalizācija* paredz šo cilvēku iekļaušanu sabiedrībā un iesaisti darba tirgū, tādējādi veicinot viņu neatkarību un patstāvību. *Deinstitucionalizācijas* mērķis ir attīstīt un izmantot šo grupu izmitināšanai, ārstēšanai, rehabilitācijai sabiedrībā pieejamās alternatīvas, tādējādi uzlabojot viņu dzīves apstākļus.

**dienas aprūpes centrs** (day care centre) ir sociālā pakalpojuma veids, kas dienas laikā nodrošina aprūpi (ēdināšanu, higiēnu, uzraudzību un asistēšanu), sociālās rehabilitācijas, sociālā atbalsta pakalpojumus un/vai programmas (piem., sociālo prasmju attīstība, izglītošana, brīvā laika pavadīšanas iespējas) cilvēkiem ar aprūpes un sociālās rehabilitācijas vajadzībām. *Dienas aprūpes centri* var būt dažādi atkarībā no klientu mērķgrupas, piem., *dienas aprūpes centrs* senioriem ar demenci, d*ienas aprūpes centrs* cilvēkiem ar garīga rakstura traucējumiem, d*ienas aprūpes centrs* bērniem ar funkcionāliem traucējumiem, d*ienas aprūpes centrs* bērniem no sociālajam riskam pakļautām ģimenēm vai ģimenēm ar multiplām problēmām. Atšķirībā no citiem dienas centru veidiem d*ienas aprūpes centrs* var ietvert fiziskās un veselības aprūpes elementus, piem., ēdināšanu, medikamentu lietošanas uzraudzību.

**grupu māja, grupu dzīvoklis** (group home) ir sociālais pakalpojums, kas nodrošina mājvietu nelielam skaitam pakalpojuma saņēmēju, visbiežāk pieaugušajiem (arī jauniešiem) ar garīgās, psihiskās un fiziskās veselības traucējumiem, kuri nevar dzīvot patstāvīgi. *Grupu māja, grupu dzīvoklis* var būt iekārtots daudzdzīvokļu mājā vai īpaši celtā/pārbūvētā ēkā. *Grupu māja, grupu dzīvoklis* var būt nodrošināts pastāvīgs personāls, iespējams daļējs personāla nodrošinājums uz ierobežotu laiku, kā arī šāda personāla var nebūt. *Grupu māja, grupu dzīvoklis* var būt gan ilgtermiņa pakalpojums, gan īstermiņa pakalpojums – kā pārejas forma no institucionālās aprūpes, kurā tiek veicinātas patstāvīgas dzīves prasmes. Latvijā Sociālo pakalpojumu un sociālās palīdzības likumā g*rupu māja, grupu dzīvoklis* definē kā pakalpojumu, kas nodrošina mājokli, individuālu atbalstu sociālo problēmu risināšanā un, ja nepieciešams, sociālo aprūpi.

**ģimenes asistenta pakalpojums** (family assistance service) ir pakalpojums, kas nodrošina personai (ģimenei) atbalstu un apmācību sociālo prasmju apgūšanā, bērnu aprūpē un audzināšanā, mājsaimniecības vadīšanā saskaņā ar individuālu plānu. Latvijā tiesības saņemt ģimenes asistenta pakalpojumu ir: 1) jauniešiem pēc ārpusģimenes aprūpes; 2) citas mērķa grupas personām, kuras uzsākušas patstāvīgu dzīvi un kurām ir sociālās funkcionēšanas grūtības (piem., personām bez noteiktas dzīvesvietas); 3) pilngadīgām personām ar garīga rakstura traucējumiem (GRT) un personām ar pazīmēm par GRT, kurām nepieciešams atbalsts un apmācība sociālo prasmju apgūšanā, tostarp nodarbinātības jautājumu risināšanā, kā arī mājsaimniecības vadīšanā; 4) ģimenēm, kurām nav pietiekamu prasmju un iemaņu bērna audzināšanā un aprūpē. Termins tiek lietots Latvijā un ir veidojies, attīstoties sociālajiem pakalpojumiem.

**ģimenes asistents** (family support worker) ir persona, kura pēc apmācības sniedz sociālo pakalpojumu personai vai ģimenei ar apgrūtinātām spējām sociāli funkcionēt un iekļauties sabiedrībā dažādu sociālu, garīgu, fizisku traucējumu dēļ. Latvijā par *ģimenes asistentu* var kļūt persona, kura ir ieguvusi augstāko izglītību sociālajā darbā, sociālās aprūpes vai sociālās rehabilitācijas jomā, augstāko izglītību pedagoģijā vai psiholoģijā vai arī profesionālo vidējo izglītību sociālās aprūpes vai veselības aprūpes jomā.

**ilgstošas sociālās aprūpes un sociālās rehabilitācijas institūcija** (long-term social care and social rehabilitation institution) ir Latvijā lietots apzīmējums sociālajai institūcijai, kas nodrošina pilnu aprūpi un sociālo rehabilitāciju personai, kura vecuma vai veselības stāvokļa dēļ nespēj sevi aprūpēt, kā arī bāreņiem un bez vecāku gādības palikušiem bērniem.

**krīzes centrs** (crisis centre, crisis care centre) ir institūcija, kas nodrošina īstermiņa palīdzību krīzes situācijas pārvarēšanai un veicina indivīdu, ģimeņu vai grupu funkcionēšanas atsākšanu. *Krīzes centra* mērķis ir sniegt drošu vidi, psiholoģisku atbalstu un cita veida palīdzību krīzes situācijā nonākušām personām. *Krīzes centra* pakalpojumu piedāvājums ir daudzveidīgs un dažādi organizēts (piem., sniedz palīdzību personām, kas pārdzīvojušas vardarbību; veic atkarību veicinošo vielu lietotāju detoksikāciju; sniedz palīdzību personām, kuras mēģinājušas izdarīt pašnāvību).

**naktspatversme** (night shelter) ir sociālais pakalpojums, kas cilvēkiem bez noteiktas dzīvesvietas un krīzes situācijā nonākušajiem nodrošina naktsmītni, vakariņas un iespējas personiskās higiēnas ievērošanai.

**pakalpojumu pieejamība** (availability of services, accessibility of services) ir: 1) iespēja personai vajadzības gadījumā saņemt atbilstošu pakalpojumu; 2) viens no pakalpojumu kvalitātes kritērijiem. *Pakalpojumu pieejamību* var nodalīt finansiālo, fizisko, vides, psiholoģisko un informatīvo pieejamību. Finansiālo pieejamību raksturo iespēja saņemt pakalpojumu bez maksas vai par samērīgu līdzmaksājumu. Fizisko pieejamību raksturo sociālo pakalpojumu fiziska sasniedzamība (piem., attālums no dzīvesvietas, transporta infrastruktūra, iespēja pierakstīties uz pieņemšanu, pieejami darba laiki). Vides pieejamību raksturo iespēja cilvēkiem ar kustību, redzes vai dzirdes traucējumiem ērti pārvietoties vidē, nepieciešamības gadījumā iespējas sniegt pakalpojumu personas dzīvesvietā vai iespējami tuvu dzīvesvietai. Psiholoģisko pieejamību raksturo labvēlīga komunikācija, nediskriminējoša un ieinteresēta attieksme, individuāla pieeja, kā arī klienta izjūta, ka viņš ir gaidīts. Informatīvo pieejamību raksturo informācijas atrodamība, saprotamība, uztveramība, apjoms, kā arī iespēja sazināties un saņemt informāciju alternatīvā formātā.

**patversme** (shelter) ir sociālais pakalpojums: pagaidu dzīvojamās vietas nodrošināšana cilvēkiem bez noteiktas dzīvesvietas vai krīzes situācijā. *Patversme* piedāvā īslaicīgas uzturēšanās iespējas, uzturu, personiskās higiēnas ievērošanas iespējas un sociālā darba speciālista pakalpojumus. *Patversmes* pakalpojumu var organizēt atšķirīgām klientu mērķgrupām – sievietēm, vīriešiem, vardarbībā cietušām personām, ielu bērniem, bēgļiem un patvēruma meklētājiem. Pastāv atšķirīgi *patversmes* nodrošināšanas veidi – naktspatversme, diennakts patversme, kopmītnes tipa patversme, ārkārtas mājoklis (emergency housing), krīzes centrs. Atbilstoši *patversmes* veidam cilvēki var saņemt sociālo darbinieku un citu speciālistu konsultācijas, kā arī palīdzību sociālo jautājumu risināšanā un pamatvajadzību nodrošināšanā.

**pēcaprūpe** (aftercare) ir pakalpojumu nodrošināšana personām, kuras vairs neuzturas institūcijā, bet kurām joprojām vajadzīga noteikta palīdzība, lai tās spētu patstāvīgi dzīvot sabiedrībā. 1) Sociālās labklājības jomā *pēcaprūpe* ir pakalpojumi, kas tiek sniegti bērniem pēc ārpusģimenes aprūpes, personām, kuras izrakstītas no ārstniecības iestādes vai atbrīvotas no ieslodzījuma vietas. 2) Veselības aprūpes jomā *pēcaprūpe* ir pakalpojumi pacientiem, kas tiek izrakstīti no slimnīcas un atrodas atveseļošanās procesā. P*ēcaprūpe* var būt kā praktisks atbalsts cilvēkiem ar garīgās veselības problēmām, piem., depresiju, bipolāriem traucējumiem. P*ēcaprūpes* mērķis ir nodrošināt pastāvīgu psiholoģisko atbalstu, aprūpi, kopšanu un pārraudzību cilvēkiem, kam tas ir nepieciešams pēc iepriekšējā pakalpojuma izbeigšanās. Piemēram, *pēcaprūpes* mērķis darbā ar atkarīgām personām ir neatkarīga dzīvesveida atgūšana, nostiprināšana un recidīva risku novēršana. Latvijā jēdzienu *pēcaprūpe* izprot šaurāk un pārsvarā to nodrošina cilvēkiem ar fiziskās veselības problēmām.

**pusceļa māja** (halfway house) ir sociāls pakalpojums cilvēkiem, kam nepieciešams profesionāls atbalsts vai aizsardzība. *Pusceļa mājas* pakalpojums ir piemērots cilvēkiem pēc hospitalizācijas vai institucionālās aprūpes, ar garīga rakstura traucējumiem, probācijas klientiem pēc atrašanās ieslodzījuma vietās, kā arī cilvēkiem pēc ilgtermiņa sociālās rehabilitācijas programmām atkarības problēmu mazināšanai. *Pusceļa mājas* pakalpojumu Latvijā izmanto, lai veicinātu personu ar garīga rakstura un citiem funkcionāliem traucējumiem rehabilitāciju, iekļaušanos sabiedrībā un darba tirgū, sniegtu individuālu atbalstu sociālo problēmu risināšanā atbilstoši klienta individuālajām vajadzībām.

**rehabilitācija** (rehabilitation) ir indivīda funkcionēšanas spēju optimālā līmeņa atjaunošana vai sasniegšana. *Rehabilitācija* nepieciešama pēc negadījumiem, slimošanas, traumām (psiholoģiskām un fiziskām). *Rehabilitācijas* procesā iesaistās ārsti, medicīnas māsas, psihoterapeiti, ergoterapeiti, sociālie darbinieki un citi sociālā darba speciālisti. Mūsdienās r*ehabilitāciju* attiecina arī uz likumpārkāpēju, atkarīgo personu, ilgstošo bezdarbnieku un personu ar speciālām vajadzībām sociālo iekļaušanos, atjaunojot un veidojot personu sociālās prasmes un funkcionēšanu.

 **sociālais atbalsts** (social support) ir atbalstošas mijiedarbības process indivīda formālajā un neformālajā sociālajā sistēmā. *Sociālais atbalsts* var tikt sniegts tieši un netieši un ietvert daudzveidīgus atbalsta veidus – praktisku, finansiālu, emocionālu, psiholoģisku. Sociālajam atbalstam ir svarīga loma ikviena indivīda un grupas sociālajā funkcionēšanā, garīgajā un fiziskajā labklājībā. Tas palīdz uzturēt un stiprināt indivīdu spējas pārvarēt dažādas dzīves situācijas, piem., risinot nodarbinātības jautājumu, pārvarot tuvinieka zaudējumu. Sociālajā darbā nozīmīgs resurss s*ociālā atbalsta* sniegšanā ir cilvēka sociālā atbalsta tīkls.

**sociālais dienests** (social service) ir pašvaldības iestāde, kas sniedz sociālo palīdzību, organizē un sniedz sociālos pakalpojumus konkrētas pašvaldības iedzīvotājiem. Latvijā *sociālā dienesta* darbību reglamentē Sociālās palīdzības un sociālo pakalpojumu likums.

**sociālais dzīvoklis** (social housing) ir pašvaldības īpašumā esošs vai pašvaldības nomāts dzīvoklis, kuru izīrē personai vai ģimenei, kam ir tiesības pretendēt uz pašvaldības dzīvokļa īri atbilstoši nacionālajiem normatīvajiem tiesību aktiem. *Sociālā dzīvokļa* galvenā atšķirība no citiem mājokļu tirgus piedāvājumiem ir finansiālā un vides pieejamība. Sociālā dzīvokļa īres līguma nosacījumiem jābūt tādiem, lai īrnieks izjustu ilgtermiņa drošību par dzīvesvietu, tas veicinātu arī iesakņošanos vietējā apkaimē. Latvijā ar “*sociālais dzīvoklis”* tiek saprasts: a) pašvaldībai piederošs dzīvoklis (arī atsevišķa dzīvojamā telpa ar kopējā lietošanā esošām palīgtelpām), kurš neatrodas sociālajā dzīvojamā mājā un kuram pašvaldība noteikusi sociālā dzīvokļa statusu; b) dzīvoklis pašvaldībai piederošā sociālajā dzīvojamā mājā. Latvijā *sociālais dzīvoklis* ir pieejams ierobežotam trūcīgo un maznodrošināto personu lokam (piem., maznodrošinātai personai, kuras apgādībā ir bērns ar invaliditāti), šādu dzīvokļu skaits ilgstoši ir nepietiekams un to īre sociāli mazaizsargātajām grupām nerada drošību par nākotni.

**sociālais mājoklis** (social housing) ir pastāvīga dzīvesvieta ar zemu īres maksu cilvēkiem, kuriem ir zemi ienākumi. *Sociālais mājoklis* var būt daudzdzīvokļu māja, atsevišķa māja (sociālā dzīvojamā māja) vai dzīvoklis (sociālais dzīvoklis), kas var būt valsts, pašvaldības vai bezpeļņas organizācijas īpašums. Latvijā tiesības īrēt *sociālo mājokli* noteica likums “Par sociālajiem dzīvokļiem un sociālajām dzīvojamām mājām”.

**sociālā aizsardzība** (social protection) ir valsts sociālās politikas pasākumi un programmas nabadzības un sociālās atstumtības seku mazināšanai ilgtermiņā. *Sociālā aizsardzība* aptver plašāku pasākumu loku nekā sociālās drošības politika, jo ietver ne tikai sociālos pabalstus un pakalpojumus, bet arī dažādus universālus un mērķētus atbalsta instrumentus (piem., ēdināšanu skolā, prasmju apmācību, kvalitatīvas izglītības pieejamības nodrošināšanu visiem, vides pieejamības nodrošinājumu).

**sociālā aprūpe** (social care) ir sociālo pakalpojumu kopums cilvēkiem, kuri patstāvīgi nespēj apmierināt savas fiziskās un sociālās vajadzības vecuma vai veselības stāvokļa dēļ. *Sociālā aprūpe* ietver atbalstu personiskās higiēnas nodrošināšanā (piem., mazgāšanās, ādas kopšana), kā arī sociālo un emocionālo aprūpi (piem., uzturēt saiknes ar ģimeni, draugiem), attīstīt neatkarīgas dzīves prasmes, apmeklēt kultūras pasākumus, doties ekskursijās, pastaigās, iepirkties, gatavot ēdienu. *Sociālā aprūpes* nepieciešamības izvērtēšana tiek veikta, izmantojot noteiktus kritērijus, kuri ir saistīti ar cilvēka vajadzībām un pašaprūpes prasmēm, dzīves kvalitāti, kā arī ar rezultātiem, ko cilvēks vēlas sasniegt, saņemot s*ociālo aprūpi*. Kritēriji, pēc kuriem visbiežāk izvērtē nepieciešamību pēc *sociālās aprūpes*: 1) veselības problēmas – vai cilvēkam ir garīga rakstura traucējumi un/vai fiziska rakstura nespēja, mācīšanās grūtības, kognitīva rakstura problēmas, alkohola vai narkotiku atkarības problēmas; 2) neatkarības un patstāvības līmenis, veicot ikdienas darbības; 3) vai un cik lielā mērā tiek ietekmēta dzīves kvalitāte. Latvijā *sociālās aprūpes* un pieejamos pakalpojumus regulē Sociālās palīdzības un sociālo pakalpojumu likums, kas nosaka pasākumu kopumu to personu pamatvajadzību apmierināšanai, kurām ir objektīvas grūtības sevi aprūpēt, un ietver pakalpojumus personas dzīvesvietā un ilgstošas sociālās aprūpes institūcijās.

**sociālā aprūpe mājās** (home care, domiciliary care) ir kompleksa sociālo pakalpojumu sniegšana klienta dzīvesvietā. *Sociālā aprūpe mājās* ietver tādus atbalsta pakalpojumus, kas ļauj cilvēkam turpināt neatkarīgu dzīvi savās mājās un saglabāt dzīves kvalitāti. *Sociālā aprūpe mājās* var saņemt cilvēki visās vecuma grupās, kuriem ir nepieciešama palīdzība vecuma vai veselības stāvokļa dēļ. *Sociālā aprūpe mājās* visbiežāk tiek izmantota kā aprūpes veids senioriem, kuriem nepieciešama palīdzība sadzīvot ar hroniskām veselības problēmām, atkopšanās periodā pēc fiziskas traumas, slimības (piem., pēc insulta, infarkta) vai cilvēkiem ar speciālām vajadzībām. Atkarībā no personas vajadzībām tiek nodrošināta īslaicīga vai ilglaicīga *sociālā aprūpe mājās*, kas var ietvert dažādus pakalpojumus, piem., palīdzību pašaprūpē, ēdiena gatavošanā, mājas uzturēšanā, drošības pogas pakalpojumu.

**sociālā drošība** (social security) ir valsts organizēta sociālo garantiju sistēma, kas nodrošina aizsardzību indivīdiem un mājsaimniecībām veselības aprūpes minimuma, sociālā atbalsta un ienākumu drošības jomā. Pasaulē sociālās drošības pamatidejas un principus veido un uzrauga Starptautiskā Darba organizācija. Pamatstandarti sociālās drošības jomām un līmeņiem noteikti ANO 102. konvencijā un tās papildinājumos. Latvijas sociālās drošības sistēmas veidošanas un darbības pamatprincipus nosaka likums “Par sociālo drošību”. *Sociālā drošība* aptver gan universālo atbalstu, gan sociālo palīdzību un sociālos pakalpojumus.

**sociālā iekļaušana** (social inclusion) ir pasākumu kopums, lai cilvēkiem, kuri atrodas neizdevīgā sociālā situācijā, uzlabotu līdzdalību sabiedrībā. S*ociālo iekļaušanu* īsteno, palielinot viņu rīcībspēju un paaugstinot cieņu, uzlabojot pieeju resursiem un paplašinot iespējas līdzdalībai sabiedrībā. *Sociālā iekļaušana* ir process, kura mērķis – nodrošināt nabadzības un sociālās atstumtības riskam pakļautajām personām iespējas, pakalpojumus un resursus, kas nepieciešami pilnvērtīgai līdzdalībai sabiedrības ekonomiskajā, sociālajā un kultūras dzīvē, uzlabotu dzīves līmeni un labklājību, kā arī radītu lielākas līdzdalības iespējas lēmumu pieņemšanā. Cilvēka neizdevīgā pozīcija var būt saistīta ar dzimumu, invaliditāti, rasi, tautību, izcelsmi, reliģiju, ekonomisko vai citu statusu. Lai veicinātu *sociālo iekļaušanu*, ir jāmazina sociālā atstumtība, novēršot šķēršļus cilvēku līdzdalībai sabiedrībā, kā arī aktīvi jāveicina šāda līdzdalība, sekmējot lielāku vienlīdzību un toleranci. Dažkārt jēdzienu “s*ociālā iekļaušana”* lieto kā sinonīmu jēdzieniem “sociālā integrācija” un “sociālā kohēzija”. Turklāt latviešu valodā iespējams izšķirt “iekļaušanu” un “iekļaušanos”, otrajā gadījumā akcentējot pašu atstumto cilvēku aktīvu līdzdarbību.

**sociālā palīdzība** (social assistance) ir naudas, mantiskas vai cita veida palīdzības sniegšana indivīdam vai ģimenei, balstoties uz iedzīvotāju rīcībā esošo ienākumu un citu materiālo resursu un pamatvajadzību nodrošinājuma izvērtējumu. *Sociālā palīdzība* var būt vienreizēja (piem., krīzes situācijā), īstermiņa vai ilgstoša. *Sociālā palīdzība* ir sociālās drošības sistēmas elements, ko nodrošina valsts, pašvaldība vai to izveidotas iestādes. Likumā “Par sociālo drošību” teikts, ka Latvijā s*ociālo palīdzību* var saņemt persona, kura saviem spēkiem nespēj nodrošināt sevi vai pārvarēt īpašas dzīves grūtības un kura nesaņem pietiekamu atbalstu no citiem avotiem. Latvijā *sociālās palīdzības* saņemšana ir saistīta ar darbspējīgo personu līdzdarbības pienākumu savas situācijas uzlabošanā, kas nozīmē to, ka Latvijas praksē *sociālo palīdzību* var atteikt, ja klients šos pienākumus nepilda.

**sociālā plānošana** (social planning) ir sociālo pakalpojumu, programmu un politikas plānošanas process, kura mērķis – uzlabot cilvēku labklājību un veicināt viņu potenciāla īstenošanu. *Sociālā plānošana* aptver plašāku parādību loku nekā tikai politiskās, ekonomiskās un institucionālās pārmaiņas vai programmas sociālu mērķu sasniegšanai. *Sociālā plānošana* ir saistīta ar sociālo darbu makrolīmenī un ir nozīmīga sociālā darba makrolīmeņa un mezolīmeņa prakses funkcija.

**sociālā politika** (social policy) ir valsts aktivitātes, plāni, programmas un principi, kurus lieto sabiedrībā, lai identificētu un apmierinātu cilvēku vajadzību pēc drošības, izglītības, darba, veselības un labklājības. *Sociālā politika* atspoguļo sabiedrības sociālo struktūru, rēķinās ar sabiedrības standartiem. *Sociālā politika* ietver pasākumu kopumu, kuru mērķis ir sasniegt noteiktu labklājības un sociālās drošības līmeni visiem cilvēkiem kopumā vai noteiktām cilvēku grupām. *Sociālā politika* ietekmē ienākumu sadali un veido sociālās aizsardzības un sociālās drošības sistēmas. *Sociālo politiku* regulē attiecības starp indivīdiem, grupām, kopienām un sociālajām institūcijām labklājības jautājumu risināšanā.

**sociālā rehabilitācija** (social rehabilitation) ir vispārīgs jēdziens, kas plašā nozīmē ietver visas rehabilitācijas formas un attiecas uz cilvēka sociālās funkcionēšanas uzlabošanu, bet šaurākā nozīmē tiek attiecināts uz specifiskiem ρ pakalpojumiem, kā to nosaka normatīvais regulējums konkrētā valstī. *Sociālā rehabilitācija* ir process ar mērķi atjaunot cilvēka spēju funkcionēt dažādās sociālās situācijās, lai apmierinātu savas vajadzības un tiesības pilnvērtīgi iekļauties sabiedrības dzīvē. *Sociālā rehabilitācija* var tikt raksturota kā: 1) profesionāls praktisks atbalsta pakalpojums indivīdam, un tas ir orientēts uz to, lai tiktu atjaunotas, saglabātas vai būtiski uzlabotas konkrētas prasmes un spējas, kuras dažādu iemeslu dēļ ir zudušas vai saglabājušās daļēji; 2) atbalsta pasākumu kopums, piem., sociālo pakalpojumu programma konkrētai klientu mērķgrupai. Atšķirībā no sociālā darba, s*ociālā rehabilitācija* vienmēr ir vērsta uz tiešu un praktisku palīdzību konkrētu prasmju atjaunošanā. *Sociālā rehabilitācija* var būt nepieciešama sociālajā darbā ar dažādām klientu mērķgrupām, piem., bijušiem ieslodzītajiem, cilvēkiem pēc smagas slimības, cilvēkiem ar funkcionāliem traucējumiem, vardarbībā, kā arī dabas un cilvēku izraisītās katastrofās cietušajiem. *Sociālā rehabilitācija* var būt nepieciešama sociālajā darbā ar gadījumu kā piesaistīts sociālais pakalpojums un/ vai kā daļa no gadījuma vadīšanas intervences plāna. Latvijas sociālā darba praksē “s*ociālā rehabilitācija”* jēdziena lietojumā bieži vien nav nosakāmas skaidras robežas starp sociālā darbinieka un sociālā rehabilitētāja darbību, kā arī pastāv centieni s*ociālā rehabilitācija* jēdzienu pārlieku pietuvināt “intervences” jēdzienam sociālajā darbā.

**sociālās aprūpes centrs, SAC** (social care centre) ir Latvijas praksē lietots saīsināts apzīmējums ilgstošas sociālās aprūpes un sociālās rehabilitācijas institūcijai, kas nodrošina pastāvīgu dzīvesvietu (mājvietu) bērniem vai pilngadīgām personām (senioriem, cilvēkiem ar viegliem, vidējiem un smagiem garīga vai fiziska rakstura traucējumiem), kuras vecuma vai veselības stāvokļa dēļ nespēj sevi pilnībā aprūpēt un nodrošināt savas pamatvajadzības. *Sociālās aprūpes centra* uzdevums ir nodrošināt katram *sociālās aprūpes centra* iemītniekam personisko un sociālo aprūpi, kā arī atbalstu atbilstoši ikviena individuālajām vajadzībām, ja to nevar nodrošināt ar sociālajiem pakalpojumiem dzīvesvietā vai ģimeniskā vidē.

**sociālās atstumtības riska grupas** (groups at risk of social exclusion) ir cilvēku grupas, kas saskaras ar augstāku sociālās, ekonomiskās, politiskās un kultūras atstumtības risku nekā pārējā sabiedrība. Piederība pie *sociālās atstumtības riska grupas* var būt mainīga, jo to ietekmē gan vispārējā sociālā situācija, gan iespēja saņemt nepieciešamo sociālo atbalstu.

**sociāli atbildīga valsts** (socially responsible state) ir tāda valsts, kas uzņemas atbildību par vienlīdzīgu iespēju nodrošināšanu dažādām iedzīvotāju grupām. *Sociāli atbildīga valsts* princips balstās uz tādām vērtībām kā cilvēka cieņa, taisnīgums un vienlīdzība, solidaritāte. *Sociāli atbildīgai valstij* ir jārūpējas par taisnīgu sociālo kārtību, īpašu uzmanību un rūpes veltot sociāli mazaizsargātajiem. *Sociāli atbildīgā valstī* jānodrošina minimālie priekšnoteikumi cilvēka cienīgai dzīvei, un tie ietver sociālās palīdzības sniegšanu, pamatpakalpojumu nodrošināšanu, kā arī izglītības, veselības un sociālās aprūpes, kultūras iestāžu pieejamības nodrošināšanu. *Sociāli atbildīgas valsts* princips ir nostiprināts Latvijas Republikas Satversmē.

**sociāli mazaizsargāta grupa** (disadvantaged group, vulnerable group) ir latviešu valodā plaši lietots jēdziens, lai apzīmētu cilvēkus, kuriem nepieciešams papildu atbalsts, jo viņi, piem., vecuma, veselības vai sociālā stāvokļa dēļ, ir pakļauti nabadzībai, sociālai atstumtībai vai citiem nelabvēlīgiem faktoriem lielākā mērā nekā vairums sabiedrības.

**sociālie pakalpojumi** (social services) plašākā nozīmē ir dažādu pakalpojumu klāsts, kas veicina cilvēku, grupu un kopienu labklājību un sociālo iekļaušanos. *Sociālie pakalpojumi* nodrošina ne tikai sociālā darba, mājokļa, veselības, izglītības, nodarbinātības pakalpojumus, bet arī pakalpojumus, kas nodrošina kultūras, atpūtas un saskarsmes vajadzības. Šaurākā nozīmē *sociālie pakalpojumi* ir sociālās labklājības nozares pakalpojumi, kas paaugstina cilvēku pašpietiekamību un rīcībspēju, atbalsta cilvēkus, grupas un kopienas viņu krīzes situācijās un sociālās funkcionēšanas atjaunošanā. *Sociālie pakalpojumi* tiek izstrādāti atbilstoši dažādu mērķa grupu vajadzībām (piem., jauniešiem, ģimenēm ar bērniem, cilvēkiem ar speciālām vajadzībām). Jēdziena “*sociālie pakalpojumi*” saturiskās robežas ir visai neskaidras, par ko liecina pētnieku un politikas veidotāju atšķirīgie skatījumi uz to, ko definē kā *sociālo pakalpojumu*. Latvijā *sociālos pakalpojumus* definē kā pasākumu kopumu, kas vērsts uz personu sociālās funkcionēšanas spēju atjaunošanu vai uzlabošanu, lai nodrošinātu viņu iekļaušanos sabiedrībā. Latvijā *sociālie pakalpojumi* raksturoti Sociālo pakalpojumu un sociālās palīdzības likumā: sociālās aprūpes pakalpojumi personas dzīvesvietā; aprūpe ilgstošas sociālās aprūpes un sociālās rehabilitācijas institūcijās; sociālās rehabilitācijas pakalpojumi personas dzīvesvietā un institūcijā; profesionālās rehabilitācijas pakalpojumi; nodrošināšana ar tehniskajiem palīglīdzekļiem; sociālā darba atbalsts. *Sociālos pakalpojumus* var sniegt valsts, sabiedriskās organizācijas vai fiziskas personas. *Sociālos pakalpojumus* nodrošina gan pašvaldību sociālie dienesti, gan citas organizācijas, kurās strādā sociālie darbinieki un citi sociālās labklājības nozares speciālisti (piem., NVA, VSAA, SAC, dienas centri, krīzes centri).

**sociālo pakalpojumu administrēšana** (administration of social services) ir procedūru kopums, kas nodrošina kvalitatīvu sociālo pakalpojumu pieejamību iedzīvotājiem. *Sociālo pakalpojumu administrēšana* ietver šādus elementus: 1) mērķa grupu vajadzību identificēšana un izvērtēšana; 2) jaunu sociālo pakalpojumu attīstīšana atbilstoši identificētajām vajadzībām; 3) esošo sociālo pakalpojumu monitoringa sistēmas izveidošana un monitorēšana; 4) metodoloģiskais atbalsts sociālo pakalpojumu sniedzējiem; 5) priekšlikumu izstrāde sociālo pakalpojumu sistēmas darbības problēmu prevencei un uzlabošanai. Ar *sociālo pakalpojumu administrēšanu* nereti tiek saprasta arī sociālo pakalpojumu uzraudzība – administratīvie darbinieki sistematizē dokumentāciju un informāciju par savā pārraudzībā esošo jomu un sociālo pakalpojumu sniedzējiem, kā arī veic pārbaudes procedūras, kas ļauj pārliecināties par to, vai tiek sasniegts pakalpojuma mērķis un vai pakalpojums tiek sniegts atbilstoši iepriekš noteiktām prasībām.

**sociālo pakalpojumu grozs** (basket of social care services) ir to pakalpojumu klāsts, kurus obligāti nepieciešams nodrošināt sociālajam riskam pakļautajām iedzīvotāju grupām. Valstīs ar mazākiem sociālā atbalsta un citiem resursiem nosaka tikai prioritāri aptveramās sociālā riska grupas (piem., bērnus, personas ar funkcionāliem traucējumiem). Latvijā *sociālo pakalpojumu grozu* nepieciešams noteikt, lai neatkarīgi no dzīvesvietas visu sociālo riska grupu iedzīvotājiem pašvaldības nodrošinātu līdzvērtīgas iespējas vienādu un pieejamu pamatpakalpojumu saņemšanā.

**specializētā audžuģimene** (specialised foster family) ir audžuģimene, kas nodrošina aprūpi bērniem, specializējoties kādā no ρ veidiem. Piemēram, Latvijā *specializētā audžuģimene* ir: 1) krīzes audžuģimenes; 2) bērnam ar invaliditāti, kuram izsniegts atzinums par īpašas kopšanas nepieciešamību sakarā ar smagiem funkcionāliem traucējumiem. Par krīzes audžuģimeni var kļūt ģimene, kurai ir vismaz trīs gadu pieredze audžuģimenes pienākumu veikšanā un kura ir gatava jebkurā diennakts laikā septiņas dienas nedēļā uzņemt bērnu, kas šķirts no vecākiem, aizbildņa vai citas audžuģimenes. Par audžuģimeni bērnam ar invaliditāti var kļūt ģimene, kurā vismaz vienam laulātajam ir vismaz 12 mēnešus ilga personiskā vai profesionālā pieredze darbā ar bērniem ar smagiem funkcionāliem traucējumiem.

**specializētās darbnīcas** (sheltered workshop) ir sociālā pakalpojuma veids ar īpaši pielāgotām darba vietām un nodrošinātu speciālistu atbalstu personām ar garīga rakstura traucējumiem (GRT) darbspējīgā vecumā ar mērķi attīstīt šo personu sociālās un funkcionālās prasmes. *Specializētās darbnīcas* galvenie uzdevumi: 1) nodrošināt personu ar GRT sociālo integrāciju, veicinot amata prasmju apguvi; 2) apmācīt klientu noteiktām amata prasmēm un iegūtās zināšanas izmantot praksē (arodam, noteiktas funkcijas apguvei); 3) organizēt personu ar GRT nepieciešamo praktisko patstāvīgas dzīves prasmju un iemaņu apguvi. Specializētajās darbnīcās tiek apgūtas šūšanas, sveču liešanas, dārzkopības, ēst gatavošanas, darba ar mālu, ādas apstrādes, kokapstrādes u. c. iemaņas.

1. Šajā vārdnīcā izmantotie termini tika aizgūti no “Sociālā darba vārdnīcas”. <https://www.lm.gov.lv/lv/sociala-darba-vardnica> [↑](#footnote-ref-1)